Twee doodgeskiet wat glo wagte koelbloedig vermoor‘n Skermskoot uit die video. Die twee mans wat vermoedelik verantwoordelik was vir die opspraakwekkende skietdood van twee Gautengse veiligheidswagte is Dinsdag in die vroeë oggendure in KwaZulu-Natal doodgeskiet. Volgens brig. Vishnu Naidoo, nasionale woordvoerder van die polisie, is Lindokuhle Cebekhulu (24) en Mbuyiselo Mthonthi (26) in Clermont in KwaZulu-Natal tydens ŉ skietgeveg met die polisie doodgeskiet. Naidoo het gesê lede van die Gautengse eenheid vir georganiseerde misdaad het reageer op inligting wat ontvang is en saam met verskeie polisie-eenhede na ŉ plakkershut in Clermont gegaan. “Toe die polisie die verdagtes in hegtenis wou neem, het hulle hul teëgesit en beide verdagtes is doodgeskiet.” Yusuf Abramjee, ŉ teenmisdaad-aktivis, het dié nuus op Twitter bevestig. Naidoo sê die polisie het sedert die koelbloedige moord onverpoosd na dié twee verdagtes gesoek. Maroela Media het vroeër berig die wagte se laaste oomblikke is deur ŉ paneelbordkamera in die voertuig vasgevang. Die voorval het vroeër vandeesmaand in Klipspruit in Soweto plaasgevind. Die video is wyd op sosiale media versprei. In die video kan gesien word hoe die twee veiligheidswagte in hul reaksievoertuig sit. Een is besig om deur ŉ boek te blaai, terwyl die ander een iets skryf. ŉ Skoot klap, een van die wagte probeer keer en dan tref ŉ koeël hom in die kop. Hy is onmiddellik dood. ŉ Man ruk die deur van die voertuig oop, druk die vuurwapen in die voertuig en skiet die ander wag op kort afstand in sy kop. Sy hand wat hy beskermend oor sy kop gehou het, sak stadig af na sy skoot, die pen nog tussen sy vingers waarmee hy oomblikke vantevore geskryf het. Die booswig werk dan vinnig om die twee veiligheidswagte se vuurwapens te steel. ŉ Tweede man maak ook die passasiersdeur van die voertuig oop, klaarblyklik op soek na nog waardevolle items wat hy kan roof. Intussen ruk die eerste rower die liggaam van een van die veiligheidswagte uit die voertuig en daar kan gesien word hoe die bestuurdersitplek met bloed bedek is.